KIRJALLINEN KYSYMYS E-2424/00

esittäjä(t): Patricia McKenna (Verts/ALE) komissiolle

(18. heinäkuuta 2000)

Aihe: Metsityksen ympäristövaikutusten arviointi Irlannissa

Komission jäsen Wallström totesi 6. huhtikuuta 2000 antamassaan vastauksessa esittämääni kysymykseen [E-0431/00EN](1) siitä, miten Irlanti on noudattanut Euroopan yhteisöjen tuomioistuimen 21. syyskuuta 1999 antamaa tuomiota Irlantia vastaan [asia C-392/96], että komissio tietää, kuinka tärkeää tiettyjen julkisten ja yksityisten hankkeiden ympäristövaikutusten arvioinnista annetun neuvoston direktiivin 85/337/ETY(2) noudattaminen on.

Komission jäsen Wallström viittasi vastauksessaan maaseudun kehittämisestä annetun asetuksen 37 artiklan 1 kohtaan, jonka mukaan tukea annetaan vain yhteisön lainsäädännön kanssa sopusoinnussa oleville toimille.

Haluaisin kiinnittää komission jäsen Wallströmin huomion Irlannin tämän tuomion jälkeen myöntämään apuun 52 hehtaarin metsänistutukselle Glenbeg-järven pohjoisrannalla Kerryn kreivikunnassa. Irlannin viranomaiset ovat ehdottaneet kyseistä järveä erityissuojelualueeksi peittosuona sekä oligotrofisten (vähäravinteisten) vesiensä ja niiden kasvillisuuden vuoksi. Lisäksi järvessä viljellään alueelle tyypillistä purotaimenta. Pohjoisranta ei kuulu määritettyyn alueeseen, mutta vesi valuu sinne järveä reunustavilta jyrkänteiltä [Glanmoren suo, Site Code 1879]. Lisäksi Glenbeg-järvestä lähtevää Ownagaopul-jokea on ehdotettu erityiseksi suojelualueeksi makean veden helmisimpukan suojelemiseksi, mutta osa metsittämisestä on suoritettu tämän joen rannoilla.

Paitsi että aluetta suojellaan ehdotetuilla Natura 2000 -määräyksillä, sitä suojellaan myös paikallisten viranomaisten kehityssuunnitelmissa maisemallisesti tärkeänä alueena [taulukko V.2, kohta B 48, Glenbeg-järvi ympäristöineen], ja se kuuluu kansallisesti merkittävien maisemien luetteloon (kohta 12: Caha-vuoret: jään muokkaama vuorimassiivi). Paikalliset viranomaiset käyttävät järveä myös juomavedenottoon (6 500 yksikköä). Irlannin metsänhoitoviranomaiset eivät kuitenkaan vaatineet ympäristövaikutusten arviointia, koska sen kynnyksenä on edelleen 70 hehtaaria.

Hakemusta ei myöskään toimitettu toimivaltaiselle kansalliselle viranomaiselle Duchasille elinympäristödirektiivin mukaisesti, koska Irlannin metsänhoitoviranomaisten toimet edellyttävät ilmoitusta vain, jos metsittäminen tapahtuu erityisellä suojelualueella. Kuitenkin elinympäristödirektiivin 6 artikla edellyttää, että kaikki suunnitelmat tai hankkeet, jotka eivät liity suoranaisesti alueen käyttöön tai ole sen kannalta tarpeellisia, mutta saattavat vaikuttaa tähän alueeseen merkittävästi joko erikseen tai yhdessä muiden suunnitelmien tai hankkeiden kanssa, on arvioitava asianmukaisesti sen kannalta, miten ne vaikuttavat alueen suojelutavoitteisiin.

Voiko komissio vakuuttaa, että yhteisö ei enää ohjaa rahoitusta Irlannin metsittämishankkeille, ennen kuin toteutetaan menettelyt sen varmistamiseksi, että kumpaakin direktiiviä noudatetaan ja että maisemallisesti jo kauan sitten merkittäviksi tunnustetut ja määritetyt alueet säästetään?

(1) EYVL C 374 E, 28.12.2000, s. 74.

(2) EYVL L 175, 5.7.1985, s. 40.

Margot Wallströmin komission puolesta antama vastaus

(10. lokakuuta 2000)

Komissio panee merkille parlamentin jäsenen antamat tiedot Kerryn kreivikunnassa sijaitsevan Glenbeg-järven metsityshankkeesta. Komissio vahvistaa, että hankkeesta on valitettu ja että se aikoo huomauttaa asiasta Irlannin kansallisille viranomaisille. Ennen kuin näistä huomautuksista saadaan tuloksia, komissio pitää yksityiskohtaisempaa kommentoimista ennenaikaisena. Parlamentin jäsenelle tiedotetaan asian etenemisestä.

Komissio vakuuttaa toteuttavansa tarvittavat toimet(1) varmistaakseen, että Irlanti noudattaa tuomioistuimen asiassa C-392/96 antamaa, tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annettuun neuvoston direktiiviin 85/337/ETY liittyvää päätöstä. Huomattakoon, että direktiivin 85/337/ETY mukaisesti toteutetusta metsityshankkeesta tehdyssä ympäristövaikutusten arvioinnissa voidaan täyttää myös luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun neuvoston direktiivin 92/43/ETY(2) 6 artiklan 3 kohdassa tarkoitetut arviointia koskevat vaatimukset. Komissio uskoo, että sen toimien tulokset vastaavat parlamentin jäsenen odotuksia eli sitä, että direktiivissä 85/337/ETY ja direktiivissä 92/43/ETY tarkoitettuja ympäristövaikutusten arviointia koskevia vaatimuksia noudatetaan yhteisön osaltaan rahoittamassa Irlannin metsityshankkeessa.

(1) EY:n perustamissopimuksen 228 artiklan (entisen 171 artiklan) mukainen virallinen huomautus toimitettiin Irlannille 25. heinäkuuta 2000.

(2) EYVL L 206, 22.7.1992.